બીજિંગઃ ચીનનાે સ્ટાર બેડમિન્ટન ખેલાડી લિન ડેન પોતાની રમતને કારણે યુવાઓ માટે આદર્શ છે, પરંતુ તેણે એક એવી હરકત કરી, જેના કારણે વિશ્વમાં તેની પ્રતિષ્ઠા ખરડાઈ છે. ચીનના દિગ્ગજ બેડમિન્ટન ખેલાડી લિન ડેને પોતાની પત્ની જ્યારે પ્રેગ્નન્ટ હતી ત્યારે લગ્નેતર સંબંધ બાંધ્યા હતા અને હવે તે બદલ તેણે માફી માગી છે. લિન ડેનની એક મૉડલ સાથેની અંતરંગ તસવીર સોશિયલ મીડિયામાં વાઈરલ થયા બાદ ડેને આમ કર્યું હતું. આ તસવીર વાઈરલ થયા બાદ ‘વેઇબો’ પર ‘લિન ડેન અફેર’ હેશટેગવાળા પેજને ૧૦ લાખ લોકોએ જોયું હતું. ઘણાએ કોમેન્ટ કરતાં લખ્યું હતું કે, લિન કોર્ટ પર મેચ જીત્યો છે, પણ પોતાના સમર્થકોને નિરાશ કર્યા છે.